મારો શત્રુ હું પોતે જ છું. ગઈકાલ કરતાં આજને મારે હજુ વધારે તીવ્રતાથી અને પ્રામાણિકતાથી જીવવી છે. એટલે ગઈ કાલની ભૂલો શોધું છું. આવતીકાલની ચર્ચા કે વિચારણા વગર ‘આજ’ સાથે મૈત્રી કરું છું, પરિણામે નસીબમાં આજની શાશ્વતી લખાઈ હશે તો એ સાંજની મહેફિલ બની જશે નહીંતર કાલના સમયપત્રકનું નક્ષત્ર. મારી સ્પર્ધામાં મને પોતાને જીવવું ગમે છે. એકના એક દુશ્મનોનાં નામ લઈને મારે મિત્રતાની ગરિમાને લજાવવી નથી. એકના એક મને મારી તુલનામાં મૂકીને મારી જાતને દુનિયામાં રહીને દુનિયાથી દૂર એકાંતની સભામાં ગુંજવી છે. ચન્દ્રકાન્ત બક્ષી કહેતા કે, ‘સુખમાં પહેલો નંબર હોવો જરૂરી નથી અને પહેલો નંબર સુખી જ હોય એ પણ જરૂરી નથી.’ શત્રુઓનું પણ એવું જ છે. કુંડળીમાં છઠ્ઠે રાહુ હોય એના દુશ્મનો વધારે હોય છે. એની પાસે દુશ્મનો ઊભા કરવાની તાકાત હોય છે. વળી, એની સામે દુશ્મનોની હંમેશાં હાર થાય છે. ઊલટાનું દુશ્મનો જ એની સફળતાનો માર્ગ મોકળો કરી આપે છે. હવે આમાં હું ક્યાંથી સેટ થઉં? શત્રુનો શત્રુ મિત્ર કહેવાતો હોય તો મિત્રનો મિત્ર શત્રુ કહેવાય છે. આ બંને હું જ છું. શત્રુ ઊભા કરવાની કળા અને મિત્રતા નિભાવવાની તાકાત આપણી જાતતપાસની સાચી સુનવણીની તાજપોશી છે.{